text: Øjenvidne til storbrand: Det skærer i hjertet
  11 april 2014 kl. 06.36
  Flere af beboerne i etageejendommen på Prangervej i Fredericia må se deres lejligheder gå op i brand.
  - Det skærer i hele hjertet, fortæller Charlotte Garn til TV SYD, mens hun står og ser på brandfolkene, som kæmper med tagkonstruktionen, der netop er styrtet ned i de øverste lejligheder.
  Etageejendommen er netop blevet totalrenoveret, og så sent som i går blev istandsættelsen fejret ved en lille højtidelighed. Nu er spørgsmålet, om lejlighederne nogensinde vil blive beboelige igen.
  - Jeg skulle være flyttet ind igen på onsdag, men nu ved jeg ikke, hvad der skal ske, siger Charlotte Garn.
  Imens istandsættelsen har stået på, har hun ligesom de øvrige beboere været genhuset. Derfor er hun midt i ulykken så heldig, at hun ikke har mistet alle sine ting.
  Så heldig er det dog ikke alle, der er. Beboerne i den ene af de tre opgange, der er berørt af branden, var allerede flyttet tilbage.
  